Issajjar riċetta kuljum biex tferraħ lin-nies
Fl-erba' xhur li damet id-dar minħabba Covid 19, tifla ta' tmien snin irnexxielha ssir sensazzjoni fuq il-midja soċjali bir-riċetti li bdiet issajjar biex tferraħ lin-nies. Gwen Gravina llum għandha eluf li jsegwuha kuljum bir-riċetti varji li tagħmel u saħansitra ħarġet ktieb li parti mill-qliegħ tiegħu se jmur għal Puttinu Cares. Tisraqlek qalbek b'dik il-ħarsa ħelwa u kif tibda titkellem taħseb li qed tkellmek mara kbira, bl-irraġunar bl-idejn u kunfidenza kbira fit-taħdit. Gwen Gravina għad għandha tmien snin, u tirrakkonta kif fi żmien li qaghdet id-dar minħabba l-Covid, ġietha l-ħajra li tibda tagħmel il-videos ta' xi riċetti biex ittaffi ftit mill-monotonija. "Għamilna ricetta, tellgħajtha, fuq fb u qaluli missek tiftaħ fb page, u għalaqna 5,000 likes". Fuq il-paġna tagħha fuq FB Gwen's Cooking Club, Gwen ittella' video kuljum ta' xi riċetta sempliċi li taf tagħmel, b'ommha tiġbed il-videos bil-mobile. Gwen tgħid li qatt ma basret li r-rispons se jkun kbir tant li r-riċetti spiċċaw popolari anki ma' nies barra minn Malta li saħansitra wassalha biex tippubblika ktieb li qed jinbiegħ ukoll barra minn Malta. "L-energija li jtuna n-nies jgħinuna biex nibnu iktar, kieku m'għandniex in-nies warajna aħna m'aħna xejn". Omm Gwen, Molly Gravina qalet lil TVM li minkejja li r-riċetti fihom x-xogħol tagħhom, minħabba l-ingredjenti li trid tipprepara kuljum għaliha l-aqwa ħaġa hi li tara lil bintha kuntenta b'dak li qed tagħmel. "Kburija bit-tifla imma waslet bis-saħħa tagħha, jien ninkoraġġiha imma tagħmlu għax qiegħed ġo fiha". Minkejja ċ-ċokon tagħha, Gwen ħasbet ukoll fil-Fondazzjoni Puttinu, biex parti mill-qliegħ imur għal tfal morda bil-kanċer. B'kurżità tkixxift ftit x'ħolma għandha Gwen għal meta tikber. "Li forsi meta nikber u jkolli t-tfal jibqgħu jagħmluhom huma". Gwen tħeġġeġ lit-tfal biex jesprimu t-talenti tagħhom, għax b'dinja b'ħafna kuluri ta' talenti, hija dinja bi tbissima.